Internasionale Verslag – 17 April 2020 - Corona Krisissentrum
Tuis / COVID-19 / Internasionale Verslag – 17 April 2020
Internasionale Verslag – 17 April 2020
Terwyl die lewensverlies wêreldwyd steeds toeneem weens COVID-19, raak die ekonomiese gevolge van die pandemie ook daagliks duidelike met meer lande wat nou amptelike data oor die verlies aan ekonomiese aktiwiteit aankondig.
Hier is vandag se nuus hoogtepunte oor die globale pandemie:
Die Chinese ekonomie het in die eerste drie maande van 2020 met 6,8% gedaal in vergelyking met dieselfde periode 'n jaar gelede. China se ekonomie het nog in die laaste kwartaal van 2019 met 6% gegroei. Ekonome het verwag dat die Chinese ekonomie met 8,3% sou krimp en die syfer wat vandag bekend gemaak is, is dus beter as verwag. Die rede daarvoor is waarskynlik dat ekonomiese groei in China in Januarie nog sterker was as verwag en dat dit gedeeltelik vir die verlies in produksie in Februarie en Maart opgemaak het. Die Chinese ekonomie is reeds besig om te herstel nadat streng inperkingsmaatreëls in verskeie dele van die land opgehef is. Volgens ekonome is die huidige produksie in China 80% van kapasiteit terwyl dit 'n maand gelede slegs 70% was. Volgens 'n peiling wat Reuters onder ekonome gedoen het, word verwag dat die Chinese ekonomie vanjaar met 2,5% sal groei, 'n skerp afname van die afgelope paar jaar se groeikoers.
Vrae oor die akkuraatheid van data wat deur die Chinese owerhede oor die voorkoms van die koronavirus en gevolglike sterftes weens COVID-19 bekend gemaak is, neem toe. Die Chinese stad Wuhan, waar die virus sy oorsprong het, het vanoggend die dodetal weens COVID-19 in dié stad aangepas met 1290 sterftes wat bygevoeg is. Volgens Chinese owerhede is hierdie sterftes vroeër verkeerdelik uitgelaat. Die amptelike syfers toon nou dat 50 333 mense in Wuhan die virus opgedoen het en dat 3869 mense aan COVID-19 dood is. Verskeie wêreldleiers het die afgelope tyd die Chinese versoek om oop kaarte te speel en die ware omvang van die pandemie in China bekend te maak.
Terwyl President Donald Trump van Amerika Donderdag 'n stel voorskrifte vir die normalisering van die Amerikaanse ekonomie voorgestel het, het die VSA die meeste sterftes nog op een dag weens COVID-19 aangemeld. In die 24 uur tot 20:00 Donderdagaand is 4591 sterftes aangemeld. Tot op hede is 680 000 mense in die VSA positief vir die koronavirus getoets. Dit is 0,2% van die land se bevolking. In totaal is 35 000 sterftes in die VSA weens COVID-19 gerapporteer. Dit is 0,01% van die land se bevolking. Trump sê dat die omstandighede in verskillende state wesenlik verskil en dat state en goewerneurs afsonderlik sal moet besluit teen watter tempo inperkingsmaatreëls afgelas en uitgefaseer moet word. Werkloosheidsaansoeke in die VSA het tot 22 miljoen gestyg. Dit is byna net soveel as die totale hoeveelheid nuwe werksgeleenthede wat oor die afgelope nege jaar in die VSA geskep is.
Terwyl die gewildheid van die meeste wêreldleiers die afgelope twee maande toegeneem het en daar groot tevredenheid bestaan met nasionale regerings se hantering van die koronapandemie, is 'n meerderheid van Amerikaners ontevrede met President Trump en sy administrasie se hantering van die krisis. Terwyl die helfte van Amerikaners in peilings van Reuters en The Hill tevrede was met Trump se hantering van die pandemie, het slegs 43% van kiesers in 'n YouGov-peiling en 44% van kiesers in 'n CNN-peiling hulle tevredenheid uitgespreek. In 'n uitgebreide peiling van die Pew Research Center het 65% van Amerikaners aangedui dat Trump te laat begin optree het. Sowat 52% van Amerikaners sê dat Trump se opmerkings oor die krisis daarop gemik is om die krisis beter te laat lyk as wat die situasie werklik is. Sowat 40% van Amerikaners in dieselfde peiling het aangedui dat Trump se kommentaar oor die pandemie geregverdig is. Die gemiddeld van die laaste elf belangrike peilings wat in die VSA gedoen is, wys dat 45,7% van Amerikaners met Trump se werksprestasie tevrede is, terwyl 50,9% ontevrede is. Die Demokrate se presidentskandidaat, Joe Biden loop tans in byna alle peilings teen Trump voor. In die laaste ses peilings was Trump se steun gemiddeld 41,8% en Biden s'n 47,3% met die res van kiesers wat sê dat hulle nog nie besluit het vir wie hulle gaan stem nie.
Een van die groot tekortkominge in die wêreld wat deur die koronapandemie blootgelê word, is die maklike wyse waarop die voedselketting versteur kan word. In verskeie lande, maar veral die VSA, was daar die afgelope dae skokkende beelde van hoe duisende liters melk gestort word omdat boere dit nie aan fabrieke kan lewer nie. In Arizona en Florida het boere groot groentelande wat onlangs gesaai is, omgeploeg en miljoene eiers is reeds deur groot eierplase vernietig. In Spanje word aarbeie vrot op lande omdat daar nie genoeg arbeiders is om die aarbeie te oes nie. Dieselfde arbeidstekort heers in ander Suid-Europese lande. Die rede vir die versteuring van die arbeidsketting is nie net die tekort aan arbeid weens die sluiting van grense nie, maar ook die skielike verskuiwing van vraag. Terwyl die vraag by restaurante na sommige voedselprodukte skielik opgedroog het, het supermarkte nou 'n groter vraag as ooit vantevore. Verwerkings- en verspreidingstelsels maak egter nie vir hierdie skielike verandering aan vraag voorsiening nie. Supermarkte in die VSA moes die afgelope paar dae die beskikbaarheid van verskeie vleisprodukte begin rantsoeneer omdat die koronavirus tot die sluiting van verskeie groot vleisverwerkingsaanlegte aanleiding gegee het met honderde duisende varke en beeste wat nie geslag en verwerk kan word nie. Terwyl boere melk in die veld laat wegloop is daar by baie supermarkte 'n tekort aan suiwelprodukte. Hierdie probleme is oor tyd veroorsaak deur globalisering en die ontwikkeling van gespesialiseerde voedselkettings wat 'n uiters komplekse internasionale netwerk van voedselverspreiding geskep het, waarvolgens sekere produkte op sekere tyd in sekere hoeveelhede vir sekere markte, soms duisende kilometers weg, geproduseer word. Die versteuring van die voelselketting plaas hernude klem op die noodsaak van gelokaliseerde voedselproduksie.
Terwyl sake-ondernemings in Duitsland begin heropen, het die Duitse Minister van Gesondheid, Jens Spahn, gesê dat Duitsland sedert 12 April daagliks sien dat meer mense van COVID-19 genees word as die nuwe gevalle wat aangemeld word. Volgens Spahn was die Duitse gesondheidsorgstelsel nooit tydens die pandemie onder druk nie en sal die behoefte vir beddens in intensiewe sorgeenhede nou begin afneem. Op die hoogtepunt van die krisis is slegs een derde van beddens in intensiewe sorgeenhede in Duitsland vir COVID-19 pasiënte gebruik. Tot dusver is 3868 mense in Duitsland weens COVID-19 oorlede. Dit is 0,005% van die land se bevolking. Die Minister van Ekonomiese Sake Peter Altmaier het ook met leiers van Duitsland se vernaamste bedrywe gesprek gevoer oor hoe produksie so gou moontlik hervat kan word en op watter wyses die Duitse regering maatskappye gaan bystaan.
Een aanduider van ekonomiese tendense is maandelikse motorverkope. Motorverkope in Europa het gedurende Maart met 55% afgeneem. Daar was in al 27 lidlande van die Europese Unie 'n afname in motorverkope, met die skerpste afname in Italië waar motorverkope met 85,4% gedaal het.
Denemarke het die tweede fase van die uitfasering van inperkingsmaatreëls aangekondig. Vanaf Maandag kan haarsalonne, skoonheidsalonne, bestuurskole en nog ander sake-ondernemings wat tot op hede gesluit was omdat die aard van hulle besigheid nabye fisiese kontak veroorsaak het, ook weer hulle deure heropen.
Die koronavirus is steeds besig om vinniger in Rusland te versprei met 4069 mense wat Donderdag positief vir die virus getoets het. Byna 33 000 mense in Rusland het nou reeds COVID-19 opgedoen. Dit is 0,02% van die land se bevolking. Die dodetal in Rusland staan tans op byna 300.
Pakistan het nou ook 'n lening by die Internasionale Monetêre Fonds aangegaan. Die lening van 1,5 miljard dollar sal gebruik word om die koronapandemie te beveg. Tien miljoen van die armste families in Pakistan sal elkeen 70 dollar ontvang. Slegs 7025 gevalle van die virus is tot dusver in Pakistan aangemeld. Dit is 0,003% van die land se bevolking. Die IMF het aangedui dat hulle gereed is om lenings van 1000 miljard dollar aan lande beskikbaar te stel.